Frank Aaen (EL), 2009-02-26:
Jeg har den opfattelse, at krisen er dybt alvorlig.
I dag hørte vi om, at der er 5.000 flere arbejdsløse på 1 måned, og det er før de massefyringer, vi alle sammen har læst om i aviserne, overhovedet er kommet ind i statistikken.
Så alle og enhver ved, at vi står i en meget alvorlig situation, hvor der skal gøres noget.
Men mens alle kan se, at det går galt ude i den reale økonomi med fyringer, med at folk mister deres bolig, med tvangsauktioner, konkurser, med at folk går fallit, ja, så fortsætter milliarderne med at fosse ud af statskassen til bankerne; et enormt antal milliarder kroner, som selve eksistensen af det her lovforslag viser ikke har virket.
Og det viser, at regeringen ikke tror, at det virker.
Så kommer man med det her, hvor man hælder yderligere 65 mia. kr. ud af statskassen, måske midlertidigt, måske mere permanent.
Og det er jo akkurat det samme som med bankpakkerne, de virker ikke, og det her kommer heller ikke til at virke.
Det, man står i, er en ordrekrise.
Der kan være alle de penge, der være vil, i bankerne og i selskaberne, de bruger dem jo ikke til investeringer, hvis ikke der er nogen, der vil aftage de produkter, som de har tænkt sig at producere.
Derfor er det altså en skam, at man prioriterer på den her måde.
Vi kan allerede nu forudse, at om et halvt år er krisen der jo stadig væk, og så kommer den samme minister til Folketinget og siger, at vi lige skal forlænge kreditten i yderligere et halvt år - eller hvor lang tid ved jeg?
For det virker ikke, det er der ingen tvivl om at det ikke gør.
Lad os prøve at tage en virksomhed som Danish Crown.
Skal vi hjælpe den med likviditet?
Skaber det nogen arbejdspladser oppe i Holstebro, at Danish Crown nu kan spare at indbetale skat og moms?
Nej, de får jo bare flere penge til at køre grisene til udlandet for i stedet for at lade dem slagte i Danmark.
Det kan faktisk virke helt modsat.
Hjælper det Danfossarbejderne nede i Nordborg, at Danfoss får lidt mere likviditet?
Nej, deres problem er, at de ikke har nogen at sælge deres ting til.
Hvis man også vil hjælpe med at skabe arbejdspladser i vindmølleindustrien, jamen så skal man da købe nogle vindmøller, så skal man da sætte gang i vedvarende energi og energibesparelser, noget, som de er gode til i Nordborg, i Danfoss, i Grundfos, i nogle af de virksomheder, der fyrer folk.
De har jo ekspertisen, hvis det er sådan, at man satser på offentlige investeringer, hvis man satser på klimainvesteringer, på vedvarende energi, på renovering af skoler.
Så ville de, der i dag bliver fyret, få et arbejde lige med det samme. Nu smider vi pengene ned i et stort sort hul til Straarup og Danske Bank, og vi putter pengene ud i virksomhederne, hvor de bare putter dem ned i banken, fordi de ikke har nogen at sælge deres varer til og derfor ikke producerer noget og derfor fyrer folk i stedet for.
Så det her med, at vi har en likviditetskrise, er grundlæggende helt forkert tænkt.
Nej, vi har en afsætningskrise, vi har et problem med, at der ikke er nogen, der vil købe noget.
Og det er jo dér, staten har en stor mulighed.
I stedet for at klatte pengene ud til en skattelettelse, så de rige kan tage på skitur endnu engang til Frankrig, skulle man i stedet for give penge til bestemte formål, f.eks. til klimainvesteringer, til renovering af skoler og til forbedring af den offentlige velfærd.
Hvis man brugte pengene der i stedet for at klatte dem bort, fik man skabt beskæftigelse.
Men det vil den her regering jo ikke.
I virkeligheden vil den her regering jo gerne have, at arbejdsløsheden stiger.
Jeg vil spørge skatteministeren: Er det ikke rigtigt?
I den her regerings optik er stigende arbejdsløshed ikke et problem, det er en del af løsningen.